# MINISTARSTVO PRAVOSUĐA

2815

Na temelju članka 129. stavak 4. Zakona o sudovima („Narodne novine“, broj 28/13), ministar pravosuđa donosi

## PRAVILNIK

### O STALNIM SUDSKIM PROCJENITELJIMA

Članak 1.

Ovim Pravilnikom utvrđuju se uvjeti i postupak imenovanja stalnih sudskih procjenitelja, njihova prava i dužnosti te visina naknade troškova i nagrade za njihov rad.

UVJETI ZA OBAVLJANJE POSLOVA STALNIH SUDSKIH PROCJENITELJA

Članak 2.

Za stalnog sudskog procjenitelja može biti imenovana osoba za koju se u postupku imenovanja utvrdi da ispunjava sljedeće uvjete:

1. da je državljanin Republike Hrvatske, državljanin države članice Europske unije ili državljanin države potpisnice Sporazuma o Europskom gospodarskom prostoru,

2. da je zdravstveno sposobna za obavljanje poslova stalnog sudskog procjenitelja,

3. da je nakon završenog odgovarajućeg studija odnosno odgovarajuće škole radila na poslovima u struci i to:

– najmanje 8 godina – ako je završila diplomski sveučilišni studij ili specijalistički diplomski stručni studij,

– najmanje 10 godina – ako je završila odgovarajući preddiplomski sveučilišni studij ili preddiplomski stručni studij,

– najmanje 12 godina - ako je završila odgovarajuću srednju školu, a za pojedinu struku nema odgovarajućeg preddiplomskog sveučilišnog studija ili preddiplomskog stručnog studija odnosno diplomskog sveučilišnog studija ili specijalističkog diplomskog stručnog studija,

4. da je uspješno završila stručnu obuku,

5. da ima sklopljen ugovor o osiguranju od odgovornosti za obavljanje poslova stalnog sudskog procjenitelja.

Za stalnog sudskog procjenitelja ne može se imenovati osoba za koju postoje zapreke za prijam u državnu službu.

Članak 3.

Državljani država članica Europske unije ili država potpisnica Sporazuma o Europskom gospodarskom prostoru koji su u svojoj matičnoj državi imenovani za stalne sudske procjenitelje u Republici Hrvatskoj obavljaju poslove stalnih sudskih procjenitelja u skladu s odlukom o imenovanju koju je donijelo nadležno tijelo u njihovoj matičnoj državi, na temelju rješenja Ministarstva pravosuđa kojim im se odobrava obavljanje poslova sudskog procjenjivanja.

Članak 4.

Pravne osobe ispunjavaju uvjete za obavljanje poslova sudskog procjenjivanja:

– ako su u svojoj djelatnosti registrirane i za obavljanje procjenjivanja, što dokazuju rješenjem iz nadležnog sudskog registra,

– ako je utvrđeno da su njihovi zaposlenici imenovani stalnim sudskim procjeniteljima, što se dokazuje rješenjem o imenovanju za stalne sudske procjenitelje za područje određenog županijskog odnosno trgovačkog suda,

– ako za zaposlenike koji su imenovani stalnim sudskim procjeniteljima imaju zaključen ugovor o osiguranju od odgovornosti za obavljanje poslova stalnog sudskog procjenitelja.

Na način propisan stavkom 1. podstavkom 1. i 2. ovog članka utvrđuje se ispunjava li pravna osoba, poseban zavod ili drugo tijelo znanstvene ustanove odnosno državno tijelo uvjete za obavljanje poslova sudskog procjenjivanja.

POSTUPAK IMENOVANJA

Članak 5.

Postupak imenovanja stalnih sudskih procjenitelja pokreće se zahtjevom koji se podnosi predsjedniku županijskog ili trgovačkog suda nadležnog prema prebivalištu podnositelja zahtjeva odnosno sjedištu pravne osobe.

Fizička osoba zahtjevu prilaže životopis te dokaze o ispunjavanju uvjeta za imenovanje iz članka 2. ovog Pravilnika. Zahtjevu se može priložiti popis objavljenih znanstvenih i stručnih radova.

Državljani država članica Europske unije ili država potpisnica Sporazuma o Europskom gospodarskom prostoru dužni su dokaze o ispunjavanju uvjeta iz članka 2. ovog Pravilnika priložiti u izvorniku ili ovjerenoj preslici te ovjerenom prijevodu na hrvatski jezik.

Zahtjev može podnijeti i pravna osoba za svog zaposlenika pod uvjetom da je zaposlenik dao svoj pristanak u pisanom obliku i da ispunjava uvjete iz članka 2. ovog Pravilnika.

Predsjednik suda procijenit će kada se za sudskog procjenitelja može imenovati osoba iz članka 2. stavak 1. točka 3. podstavak 3. ovog Pravilnika.

Ako predsjednik županijskog odnosno trgovačkog suda utvrdi da podnositelj zahtjeva ne ispunjava uvjete iz članka 2. ovoga Pravilnika ili da je zahtjev nepotpun, odbacit će ga rješenjem.

Protiv rješenja iz stavka 5. ovog članka dopuštena je žalba Ministarstvu pravosuđa u roku od 15 dana od dana dostave rješenja.

Članak 6.

Ako kandidat za stalnog sudskog procjenitelja ispunjava uvjete iz članka 2. ovog Pravilnika, predsjednik odgovarajućeg županijskog odnosno trgovačkog suda prije donošenja odluke o imenovanju za stalnog sudskog procjenitelja uputit će kandidata na stručnu obuku u odgovarajuću strukovnu udrugu stalnih sudskih procjenitelja.

Stručna obuka obavljat će se prema programu što ga utvrđuje odgovarajuća strukovna udruga.

Stručna obuka ne može trajati dulje od jedne godine.

Strukovne udruge dužne su imenovati mentore za stručnu obuku. Za mentora se može imenovati stalni sudski procjenitelj koji ima najmanje pet godina iskustva u obavljanju poslova sudskog procjenjivanja. Popis mentora dostavlja se županijskim i trgovačkim sudovima.

Članak 7.

Sposobnost kandidata za obavljanje poslova stalnog sudskog procjenitelja utvrđuje se na temelju izvješća o provedenoj stručnoj obuci kod stalnog sudskog procjenitelja pod čijim je nadzorom kandidat dužan obaviti najmanje pet procjena.

Nakon obavljene stručne obuke odgovarajuća strukovna udruga dužna je na temelju izvješća stalnog sudskog procjenitelja kod kojeg je kandidat bio na stručnoj obuci (mentora) u roku od mjesec dana izraditi mišljenje u pisanom obliku o uspješnosti obavljene obuke i osposobljenosti kandidata za obavljanje poslova sudskog procjenjivanja i dostaviti ga predsjedniku odgovarajućeg županijskog odnosno trgovačkog suda.

U mišljenju o obavljenoj stručnoj obuci mora se navesti naziv suda i poslovni broj svakog predmeta u kojima je kandidat sudjelovao u izradi mišljenja i nalaza, kao i ime i prezime stalnog sudskog procjenitelja kod kojeg je kandidat obavljao stručnu obuku.

Članak 8.

Strukovne udruge dužne su županijske i trgovačke sudove izvijestiti o programima stručne obuke i godišnjem rasporedu održavanja stručne obuke.

Nadzor nad provođenjem stručne obuke stalnih sudskih procjenitelja u odgovarajućoj strukovnoj udruzi obavljaju Ministarstvo pravosuđa i nadležni županijski odnosno trgovački sud prema rasporedu kojeg donosi ministar pravosuđa. O provedenom nadzoru sastavlja se pisano izvješće.

Članak 9.

Prije imenovanja za stalnog sudskog procjenitelja kandidat je dužan predsjedniku županijskog odnosno trgovačkog suda koji je nadležan za njegovo imenovanje dostaviti dokaz o sklopljenom ugovoru o obveznom osiguranju od odgovornosti za obavljanje poslova stalnog sudskog procjenitelja. Kandidat mora biti osiguran tijekom cijelog razdoblja na koje je imenovan za stalnog sudskog procjenitelja.

Najniža svota osiguranja iznosi 200.000,00 kuna.

Na početku svake kalendarske godine imenovani stalni sudski procjenitelj dužan je predsjedniku nadležnog županijskog odnosno trgovačkog suda dostaviti dokaz o zaključenom ugovoru o osiguranju za tekuću godinu.

Odredbe stavka 1., 2. i 3. ovog članka smisleno se primjenjuju i na pravne osobe koje su registrirane za obavljanje procjenjivanja.

Stalni sudski procjenitelj može se i dodatno osigurati od odgovornosti za obavljanje poslova stalnog sudskog procjenitelja za pojedini slučaj, ovisno o predmetu u kojem obavlja procjenu.

Državljanin države članice Europske unije ili države potpisnice Sporazuma o Europskom gospodarskom prostoru može se osigurati od odgovornosti za obavljanje poslova stalnog sudskog procjenitelja i u svojoj matičnoj državi.

Članak 10.

Nakon završene stručne obuke i prikupljenih dokaza o ispunjavanju uvjeta za imenovanje stalnim sudskim procjeniteljem, predsjednik odgovarajućeg županijskog odnosno trgovačkog suda odlučit će o zahtjevu.

O zahtjevu se odlučuje rješenjem.

Stalni sudski procjenitelj imenuje se na vrijeme od četiri godine.

Protiv rješenja kojim je odbijen zahtjev za imenovanje stalnim sudskim procjeniteljem dopuštena je žalba Ministarstvu pravosuđa u roku od 15 dana od dostave rješenja.

Članak 11.

Imenovani stalni sudski procjenitelj daje prisegu pred predsjednikom suda koji ga je imenovao za procjenitelja.

Sadržaj prisege glasi:  
„Prisežem svojom čašću da ću povjerene mi procjene obavljati sa­vjes­no i prema svom najboljem znanju, a svoje nalaze i mišljenja iznijeti točno, potpuno i objektivno, sukladno pravilima struke.“

Stalni sudski procjenitelj potpisat će prisegu.

Članak 12.

Nakon proteka vremena na koje je imenovan stalni sudski procjenitelj može biti ponovno imenovan na vrijeme od četiri godine.

Zahtjev za ponovno imenovanje podnosi se najkasnije 30 dana prije isteka roka na koje je imenovan.

Uz zahtjev za ponovno imenovanje kandidat je dužan dostaviti dokaz iz članka 2. stavak 1. točka 2. ovog Pravilnika. Zahtjevu se prilaže i popis predmeta u kojima je obavio procjene i potvrdu o stručnom usavršavanju.

Za stalnog sudskog procjenitelja ne može se ponovno imenovati osoba za koju postoje zapreke za prijam u državnu službu. Prije ponovnog imenovanja za stalnog sudskog procjenitelja predsjednik nadležnog županijskog odnosno trgovačkog suda utvrdit će da se protiv kandidata ne vodi kazneni postupak i da nije pravomoćno osuđen za kazneno djelo koje je zapreka za prijam u državnu službu.

Predsjednik suda donijet će rješenje o ponovnom imenovanju.

Protiv rješenja iz stavka 5. ovog članka dopuštena je žalba Ministarstvu pravosuđa u roku od 15 dana od dana dostave rješenja.

U postupku ponovnog imenovanja stalni sudski procjenitelj nije dužan obaviti stručnu obuku niti dati prisegu.

Članak 13.

Imenovanog stalnog sudskog procjenitelja razriješit će predsjednik odgovarajućeg županijskog odnosno trgovačkog suda:

– ako to sam zatraži,

– ako se utvrdi da nisu postojali odnosno da su prestali postojati uvjeti na temelju kojih je imenovan,

– ako je na temelju pravomoćne odluke nadležnog tijela proglašen nesposobnim za obavljanje djelatnosti iz područja za koje je imenovan,

– ako mu je na temelju pravomoćne sudske odluke oduzeta poslovna sposobnost,

– ako mu je izrečena pravomoćna presuda za kazneno djelo koje je zapreka za prijam u državnu službu,

– ako nesavjesno ili neuredno obavlja povjerene mu poslove procjene,

– ako ne zaključi ugovor o osiguranju od odgovornosti za obavljanje poslova stalnog sudskog procjenitelja,

– ako povrijedi odredbe članka 17. ovog Pravilnika.

Protiv rješenja o razrješenju dopuštena je žalba Ministarstvu pravosuđa u roku od 15 dana od dostave rješenja.

Članak 14.

U postupku imenovanja i razrješenja stalnih sudskih procjenitelja primjenjuju se odredbe Zakona o općem upravnom postupku.

DUŽNOSTI STALNIH SUDSKIH PROCJENITELJA

Članak 15.

Stalni sudski procjenitelj dužan se pridržavati rokova određenih odlukom kojom mu je procjena povjerena.

Ako procjenitelj iz objektivnih razloga ne može dovršiti procjenu u zadanom roku, dužan je najkasnije u roku od 8 dana prije isteka navedenog roka sudu podnijeti izvješće o razlozima zbog kojih nije u mogućnosti dovršiti procjenu, kratki prikaz rezultata do tada obavljenih radnji te navesti rok do kojeg će obaviti procjenu.

Članak 16.

U složenijim predmetima u kojima je određen dulji rok za izradu procjene stalni sudski procjenitelj dužan je jednom mjesečno podnijeti sudu kratko izvješće o rezultatima do tada obavljenih radnji.

Članak 17.

Stalni sudski procjenitelj dužan je čuvati kao tajnu sve ono što je saznao u obavljanju poslova stalnog sudskog procjenitelja.

Stalnom sudskom procjenitelju odnosno pravnoj osobi koja obavlja poslove sudskog procjenjivanja zabranjeno je isticanje svojstva stalnog sudskog procjenitelja na javnim i privatnim površinama te reklamiranje, osim isticanja uobičajene oznake na adresi sjedišta stalnog sudskog procjenitelja.

Članak 18.

Stalni sudski procjenitelj dužan se stručno usavršavati i stjecati stručna znanja.

Članak 19.

Rad stalnih sudskih procjenitelja dužni su pratiti predsjednici županijskih odnosno trgovačkih sudova koji su ih imenovali te predsjednici sudova i državni odvjetnici i o svojim zapažanjima obavještavati predsjednike nadležnih županijskih odnosno trgovačkih sudova.

Primjedbe na ponašanje stalnog sudskog procjenitelja mogu podnijeti i stranke odnosno njihovi punomoćnici te strukovne udruge. Primjedbe se podnose predsjedniku suda koji je imenovao procjenitelja.

Članak 20.

Stalnom sudskom procjenitelju koji ne poštuje sud ili stranke, ne preuzima dodijeljene mu predmete, ne opravda zašto u roku nije dovršio povjerenu mu procjenu ili iz drugih ozbiljnih razloga može se privremeno uskratiti obavljanje poslova stalnog sudskog procjenitelja najmanje tri mjeseca, a najdulje godinu dana.

Rješenje o privremenoj uskrati obavljanja poslova stalnog sudskog procjenitelja donosi predsjednik suda koji je imenovao stalnog sudskog procjenitelja.

Članak 21.

Stalni sudski procjenitelj protiv kojeg se vodi kazneni postupak zbog kaznenog djela za koje se goni po službenoj dužnosti, a koji čini zapreku za prijam u državnu službu, dužan je odmah po saznanju o tome obavijestiti predsjednika suda koji ga je imenovao te obustaviti rad na predmetima koji su mu dodijeljeni radi procjene.

Stalnom sudskom procjenitelju protiv kojeg se vodi kazneni postupak zbog kaznenog djela iz stavka 1. ovog članka izreći će se privremena zabrana obavljanja poslova stalnog sudskog procjenitelja.

Rješenje o privremenoj zabrani obavljanja poslova stalnog sudskog procjenitelja donosi predsjednik suda koji je imenovao stalnog sudskog procjenitelja.

Privremena zabrana traje do pravomoćnog okončanja kaznenog postupka.

Članak 22.

Protiv rješenja iz članka 20. stavak 2. i članka 21. stavka 3. ovog Pravilnika dopuštena je žalba Ministarstvu pravosuđa u roku od 15 dana od dostave rješenja.

Predsjednik suda proslijedit će rješenje o privremenoj uskrati i privremenoj zabrani obavljanja poslova procjenjivanja svim sucima suda u kojem je predsjednik, predsjednicima općinskih, prekršajnih, upravnih i trgovačkih sudova te Ministarstvu pravosuđa.

Članak 23.

Stalni sudski procjenitelj dužan je sudu koji ga je imenovao odmah prijaviti svaku promjenu svojih podataka.

Sud je promjene iz stavka 1. ovog članka dužan odmah unijeti u popis u koji je navedeni sudski procjenitelj upisan.

PRAVA STALNIH SUDSKIH PROCJENITELJA

1. Pravo na nagradu

Članak 24.

Za obavljenu procjenu stalni sudski procjenitelj ima pravo na nagradu.

Nagradu utvrđuje sud prema posebnom cjeniku naknada i nagrada stalnih sudskih procjenitelja, koji je sastavni dio ovog Pravilnika.

Nagrada se određuje u bodovima, a vrijednost boda je 2,00 kune bruto bez PDV-a.

Nagrada za rad procjenitelja koja se isplaćuje iz sredstava suda ili državnog odvjetništva umanjuje se za 20% od utvrđene vrijednosti boda iz stavka 2. ovog članka.

Članak 25.

Nagrada za procjenu povjerenu pravnoj osobi pripada toj pravnoj osobi.

Odredba stavka 1. ovoga članka primjenjuje se i u slučajevima kada je procjenjivanje povjereno državnom tijelu, stručnoj ustanovi ili drugoj pravnoj osobi koji procjenjivanje ne obavljaju kao svoju registriranu djelatnost.

Članak 26.

Ako je procjenu nužno obaviti pod otežanim uvjetima (noću od 22,00 do 06,00 sati, u iznimno nepovoljnim vremenskim uvjetima, na otvorenom prostoru i sl.) te u dane tjednog odmora, državnog blagdana ili neradnog dana, iznos nagrade može se uvećati za 100%.

Odredbe stavka 1. ovog članka primjenjuju se i na određivanje nagrade stručnoj osobi kada u postupku daje traženo objašnjenje.

Članak 27.

Kada za pojedine vrste procjenjivanja koje obavljaju pravne osobe iz članka 4. ovog Pravilnika postoji poseban cjenik usluga, sud će nagradu za obavljeno procjenjivanje odrediti prema tom cjeniku.

2. Pravo na naknadu putnih troškova

Članak 28.

Pravo na naknadu putnih troškova obuhvaća naknadu za prijevoz sredstvima javnog prometa.

Troškovi iz stavka 1. ovog članka obuhvaćaju izdatke za dolazak iz mjesta prebivališta odnosno boravišta stalnog sudskog procjenitelja do mjesta gdje treba obaviti procjenu kao i za povratak u mjesto njegovog prebivališta odnosno boravišta. Ovi troškovi obuhvaćaju i izdatke za prijevoz sredstvima javnog prometa u mjestu prebivališta odnosno boravišta stalnog sudskog procjenitelja.

Sredstva javnog prometa u smislu ovog Pravilnika su tramvaj, vlak, autobus, brod i zrakoplov.

Ako se za obavljanje procjene ne može koristiti sredstvo javnog prometa, stalni sudski procjenitelj ima pravo na korištenje osobnog automobila prema pravilima koja se primjenjuju na suce.

Ako je stalni sudski procjenitelj koristio osobni automobil za potrebe obavljanja procjene, dužan je priložiti izvješće o prijeđenom broju kilometara na najkraćoj dionici puta prema podacima Hrvatskog autokluba.

Članak 29.

Pravo na naknadu putnih troškova stalnom sudskom procjenitelju pripada za putovanje obavljeno najkraćim putem i najekonomičnijim prometnim sredstvom.

Putni troškovi obračunavaju se na temelju urednog i vjerodostojnog putnog naloga i priloženih isprava (računa) kojima se dokazuju putni troškovi i drugi izdaci navedeni u putnom nalogu.

Članak 30.

Za vrijeme obavljanja poslova sudskog procjenjivanja izvan mjesta prebivališta preko 8 – 12 sati procjenitelju pripada pravo na naknadu u visini 1/2 dnevnice, a za vrijeme provedeno preko 12 – 24 sata cijela dnevnica u visini koja se priznaje sucu suda koji vodi postupak.

Izdaci za smještaj (noćenje) priznaju se stalnom sudskom procjenitelju u punom iznosu prema priloženom računu do visine koja se priznaje sucu suda koji vodi postupak.

PEČAT

Članak 31.

Stalni sudski procjenitelj u obavljanju poslova sudskog procjenjivanja koristi svoj pečat.

Stalni sudski procjenitelj dužan je pečat izraditi o vlastitom trošku.

Pečat je okruglog oblika, bez grba Republike Hrvatske, promjera 38 mm. Tekst pečata sadrži ime, prezime i adresu stalnog sudskog procjenitelja i naznaku „stalni sudski procjenitelj“.

Otisak pečata je plave boje.

Stalni sudski procjenitelj dužan je otisak svog pečata i vlastoručni potpis pohraniti u sudu koji je imenovao stalnog sudskog procjenitelja.

Pravne osobe u obavljanju poslova sudskog procjenjivanja koriste svoj pečat.

NATPISNA PLOČA

Članak 32.

Stalni sudski procjenitelj dužan je na zgradu u kojoj obavlja djelatnost o svom trošku postaviti natpisnu ploču koja sadrži ime i prezime stalnog sudskog procjenitelja te naznaku „stalni sudski procjenitelj“.

SLUŽBENA ISKAZNICA

Članak 33.

Stalni sudski procjenitelj ima službenu iskaznicu.

Službenu iskaznicu stalnom sudskom procjenitelju izdaje predsjednik županijskog odnosno trgovačkog suda koji ga je imenovao.

Nakon davanja prisege imenovani stalni sudski procjenitelj predsjedniku nadležnog županijskog odnosno trgovačkog suda podnosi zahtjev za izdavanje službene iskaznice. Uz zahtjev se prilažu i dvije fotografije veličine 28x32 mm.

Službena iskaznica je pravokutnog oblika veličine 8,5 x 5,5 cm na kartonskoj podlozi ili pergamentu bijele boje.

Službena iskaznica izrađuje se tehnikom zaštitnog tiska Republike Hrvatske.

Obrazac službene iskaznice za stalne sudske procjenitelje s odgovarajućim sadržajem otisnut je u prilogu ovog Pravilnika (obrazac broj 1).

Članak 34.

O izdanim službenim iskaznicama iz članka 33. ovog Pravilnika u nadležnom županijskom odnosno trgovačkom sudu vodi se evidencija.

Evidencija iz stavka 1. ovog članka sadrži redni broj, ime i prezime stalnog sudskog procjenitelja kojem je izdana službena iskaznica, osobni identifikacijski broj (OIB), datum izdavanja, vrijeme trajanja ovlaštenja, datum i razlog privremenog oduzimanja i rubriku za napomene.

Članak 35.

Službena iskaznica oduzima se stalnom sudskom procjenitelju kada mu je izrečena privremena uskrata odnosno privremena zabrana obavljanja poslova stalnog sudskog procjenitelja, a poništava se kada mu prestane pravo na obavljanje poslova stalnog sudskog procjenitelja za koje mu je izdana.

Članak 36.

Ako stalni sudski procjenitelj izgubi službenu iskaznicu ili na drugi način ostane bez nje, dužan je o tome odmah obavijestiti predsjednika nadležnog županijskog odnosno trgovačkog suda radi pokretanja postupka za brisanje nestale službene iskaznice iz evidencije i izdavanja nove.

Stalni sudski procjenitelj koji je izgubio službenu iskaznicu ili je na drugi način ostao bez nje dužan je istu oglasiti nevažećom u „Narodnim novinama“ i podnijeti zahtjev za izdavanje nove iskaznice.

Nova službena iskaznica pod drugim rednim brojem izdat će se stalnom sudskom procjenitelju tek nakon što izgubljena ili na drugi način nestala službena iskaznica bude oglašena nevažećom.

POPISI STALNIH SUDSKIH PROCJENITELJA

Članak 37.

Županijski odnosno trgovački sudovi imenovane stalne sudske procjenitelje upisuju u Popis stalnih sudskih procjenitelja prema obrascu broj 2 koji je sastavni dio ovog Pravilnika.

Članak 38.

Županijski odnosno trgovački sudovi pravne osobe iz članka 4. ovog Pravilnika upisuju u Popis pravnih osoba za obavljanje poslova sudskog procjenjivanja prema obrascu broj 3 koji je sastavni dio ovog Pravilnika.

Članak 39.

Predsjednici županijskih i trgovačkih sudova dužni su Ministarstvu pravosuđa u roku od 15 dana od dana donošenja dostaviti primjerak rješenja o imenovanju, ponovnom imenovanju, privremenoj uskrati, privremenoj zabrani i razrješenju stalnih sudskih procjenitelja te Ministarstvo obavijestiti o svakoj promjeni njihovih podataka.

Članak 40.

Ministarstvo pravosuđa vodi jedinstveni elektronički popis stalnih sudskih procjenitelja i pravnih osoba za obavljanje poslova sudskog procjenjivanja za područje cijele Republike Hrvatske.

Ministarstvo pravosuđa će po službenoj dužnosti iz popisa iz stavka 1. ovog članka brisati one sudske procjenitelje koji nisu ponovno imenovani, koji su razriješeni, umrli ili im je izrečena privremena uskrata ili privremena zabrana obavljanja poslova stalnog sudskog procjenitelja te pravne osobe koje su prestale s radom ili koje su prestale obavljati poslove sudskog procjenjivanja.

Ministarstvo pravosuđa jedinstveni elektronički popis iz stavka 1. ovog članka objavljuje na svojoj internetskoj stranici.

Članak 41.

Županijski, trgovački i općinski sudovi objavit će na svojoj oglasnoj ploči i internetskoj stranici obavijest o mogućnosti uvida stranaka u Popis stalnih sudskih procjenitelja i u Popis pravnih osoba za obavljanje poslova sudskog procjenjivanja

Uvid u popise iz stavka 1. ovog članka obavlja se u uredu predsjednika suda.

Članak 42.

Državljani država članica Europske unije ili država potpisnica Sporazuma o Europskom gospodarskom prostoru koji su u svojoj matičnoj državi imenovani za stalnog sudskog procjenitelja upisuju se u Popis stalnih sudskih procjenitelja iz država članica Europske unije ili država potpisnica Sporazuma o Europskom gospodarskom prostoru koji vodi Ministarstvo pravosuđa (obrazac broj 4).

Zahtjev za upis podnosi se Ministarstvu pravosuđa. Uz zahtjev se u izvorniku ili ovjerenoj preslici te ovjerenom prijevodu na hrvatski jezik prilaže odluka o imenovanju za stalnog sudskog procjenitelja, dokaz o državljanstvu i dokaz da je sklopljen ugovor o osiguranju od odgovornosti.

Ministarstvo pravosuđa o zahtjevu donosi rješenje protiv kojeg je dopušteno pokrenuti upravni spor.

Ako je odlukom o imenovanju u matičnoj državi sudski procjenitelj imenovan na određeno vrijeme, Ministarstvo pravosuđa će po službenoj dužnosti izvršiti brisanje upisanog stalnog sudskog procjenitelja iz Popisa iz stavka 1. ovog članka po isteku vremena na koje je imenovan, osim ako prije isteka tog vremena Ministarstvu pravosuđa ne bude dostavljena odluka o ponovnom imenovanju koju je donijelo nadležno tijelo u matičnoj državi stalnog sudskog procjenitelja.

Stalni sudski procjenitelji iz stavka 1. ovoga članka koji su upisani u Popis stalnih sudskih procjenitelja dužni su bez odgode obavijestiti Ministarstvo pravosuđa o svakoj promjeni upisanih podataka.

Članak 43.

Stalni sudski procjenitelji iz članka 42. stavak 1. ovog Pravilnika koji u Republici Hrvatskoj namjeravaju povremeno obavljati poslove procjenjivanja dužni su prije početka obavljanja tih poslova Ministarstvu pravosuđa podnijeti pisanu izjavu o namjeri obavljanja poslova sudskog procjenjivanja u Republici Hrvatskoj.

Izjava iz stavka 1. ovog članka podnosi se Ministarstvu pravosuđa i za svaku godinu u kojoj namjerava obavljati poslove sudskog procjenjivanja.

Članak 44.

Popisi stalnih sudskih procjenitelja i pravnih osoba iz članka 37., 38., 40. i 42. ovog Pravilnika moraju se voditi uredno i na vrijeme.

ZAVRŠNE ODREDBE

Članak 45.

Stalni sudski procjenitelji dužni su izraditi pečat iz članka 31. ovog Pravilnika u roku od 30 dana od dana stupanja na snagu ovog Pravilnika.

Članak 46.

Službene iskaznice izdat će se stalnim sudskim procjeniteljima u roku od 90 dana od dana stupanja na snagu ovog Pravilnika.

Članak 47.

Jedinstveni elektronički popis stalnih sudskih procjenitelja i pravnih osoba za obavljanje poslova sudskog procjenjivanja za područje cijele Republike Hrvatske Ministarstvo pravosuđa ustrojit će roku od 90 dana od dana stupanja na snagu ovog Pravilnika.

Članak 48.

Stupanjem na snagu ovog Pravilnika prestaje važiti Pravilnik o stalnim sudskim procjeniteljima („Narodne novine“ broj 64/98 i 88/08).

Članak 49.

Ovaj Pravilnik stupa na snagu osmog dana od dana objave u „Narodnim novinama“.

Klasa: **M I N I S T A R**

Urbroj:

**Orsat Miljenić**

Zagreb, 14. ožujka 2014.

Obrazac br. 1 (8,5 x 5,5 mm) – službena iskaznica

1. stranica

|  |  |
| --- | --- |
| |  | | --- | | Fotografija  28x32 mm |   **ŽUPANIJSKI ILI TRGOVAČKI SUD**  (*naziv suda)*  **SLUŽBENA ISKAZNICA**  **STALNOG SUDSKOG PROCJENITELJA**      **IME: red. br.**  **PREZIME:**  **OIB:** |

2. stranica

|  |
| --- |
| Stalni sudski procjenitelj imenovan je:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  (dan, mjesec i godina)    Predsjednik suda  Datum izdavanja\_\_\_\_\_\_\_\_\_\_\_\_ M.P. \_\_\_\_\_\_\_\_\_\_    Vrijedi do: \_\_\_\_\_\_\_\_\_\_\_\_\_\_\_\_ |

Obrazac br. 2   
(297 × 210 mm)  
  
  
(naziv i sjedište suda)

POPIS STALNIH SUDSKIH PROCJENITELJA

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Red. br. | Prezime i ime | Adresa, broj  telefona i e-mail adresa | Zanimanje | Stručna  sprema | Djelatnost-struka | Broj i  datum rješenja o imenovanju | Broj i datum rješenja o razrješenju | Primjedba |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

Obrazac br. 3  
(297 × 210 mm)  
  
  
(naziv i sjedište suda)  
POPIS PRAVNIH OSOBA ZA OBAVLJANJE POSLOVA SUDSKOG PROCJENJIVANJA

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Red. br. | Naziv | Ime i prezime stalnog sudskog procjenitelja zaposlenog u pravnoj osobi | Adresa i broj telefona | Djelatnost-struka | Rješenja o upisu u sudski registar | Broj  sudskog spisa i datum upisa u sudski registar | Broj  sudskog spisa i datum brisanja | Primjedba |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

Obrazac br. 4   
(297 × 210 mm)  
  
  
(Ministarstvo pravosuđa)

POPIS STALNIH SUDSKIH PROCJENITELJA IZ DRŽAVA ČLANICA EUROPSKE UNIJE ILI DRŽAVA POTPISNICA SPORAZUMA O EUROPSKOM GOSPODARSKOM PROSTORU

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Red. br. | Prezime i ime | Državljanstvo | Adresa, broj  telefona i e-mail adresa | Zanimanje | Stručna  sprema | Djelatnost-struka | Broj i  datum odluke o imenovanju u matičnoj državi | Broj i datum rješenja o upisu u Popis | Primjedba |
| 1 | 2 | 3 | 4 | 5 | 6 | 7 | 8 | 9 | 10 |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |